-----------------------------------------------------------------------
  3. ลักษณะการประกอบธุรกิจ

  -----------------------------------------------------------------------

1.  ประวัติความเป็นมาของบริษัท การเปลี่ยนแปลงและพัฒนาการที่สำคัญ

  2522 บริษัทฯ ได้จดทะเบียนก่อตั้งขึ้นภายใต้ชื่อ “บริษัท มาบุญครองไรซมิล จำกัด เมื่อวันที่ 27
  กรกฎาคม 2522 ด้วยทุนจดทะเบียนเริ่มแรก 10 ล้านบาท โดยกลุ่มของนายศิริชัย บูลกุล
  มีวัตถุประสงค์หลักคือ เพื่อเป็นโรงสีข้าวที่ใหญ่และทันสมัยที่สุดในทวีปเอเซีย

  2523 เพิ่มทุนจดทะเบียนจาก 10 ล้านบาท เป็น 40 ล้านบาท
  เพื่อลงทุนในอาคารสิ่งก่อสร้างเครื่องจักร
  และได้รับการส่งเสริมจากคณะกรรมการส่งเสริมการลงทุน

  2524 บริษัทฯ ได้เริ่มเปิดดำเนินกิจการครั้งแรกเมื่อวันที่ 21 ธันวาคม 2524
  โดยโรงสีเริ่มดำเนินการผลิตด้วยเครื่องจักรที่มีกำลังการผลิต 1,000 ตันต่อวัน
  ผลิตและจำหน่ายข้าวสารทั้งตลาดภายในและภายนอกประเทศ ในรูปแบบบรรจุกระสอบ
  โดยเริ่มส่งไปยังฮ่องกงเป็นประเทศแรก

  2527 บริษัทฯ ได้ให้บริษัท มาบุญครองมาร์เก็ตติ้ง จำกัด
  จำหน่ายข้าวสารบรรจุถุงพลาสติกขนาด 2 และ 5 กิโลกรัม
  โดยมุ่งเน้นตลาดผู้บริโภคภายในประเทศภายใต้เครื่องหมายการค้า “ข้าวมาบุญครอง”
  ซึ่งเป็นข้าวถุงตราแรกที่ประสบความสำเร็จและผู้บริโภคให้ความเชื่อถือ

  2529 ได้รับรางวัลที่ 1 ประเภทสินค้าอุปโภคบริโภค
  การทำตลาดดีเด่นจากมหาวิทยาลัยธรรมศาสตร์

  2530 ได้รับรางวัลที่ 1 ประเภทผลิตภัณฑ์ดีเด่นจากหนังสือพิมพ์เส้นทางเศรษฐกิจ
  และได้รับรางวัลที่ 1 ประเภทส่งเสริมวัฒนธรรม
  จากการประกวดการโฆษณายอดเยี่ยมจากสมาคมนักโฆษณาแห่งประเทศไทย

  2530-2532 กลุ่มบริษัท มาบุญครองที่มี นายศิริชัย บูลกุล เป็นผู้ถือหุ้นรายใหญ่และเป็นผู้บริหาร
  ประสบปัญหาทางการเงินอย่างรุนแรง จนทำให้บรรดาเจ้าหนี้ที่เป็นสถาบันการเงินต่าง ๆ
  ต้องเข้ามาควบคุมกิจการของกลุ่ม ซึ่งรวมทั้ง บริษัท มาบุญครองไรซมิล จำกัด ด้วย ในปี 2531
  ได้มีการขายทอดตลาดหุ้นของบริษัทต่าง ๆ ในกลุ่มของธุรกิจโรงสี ธนาคารไทยพาณิชย์
  ซึ่งเป็นเจ้าหนี้รายใหญ่ได้เข้ามาประมูลซื้อหุ้นทั้งหมด

  2533 เมื่อวันที่ 13 กุมภาพันธ์ 2533 ธนาคารไทยพาณิชย์
  ได้ขายหุ้นให้กับกลุ่มบริษัทเงินทุนธนชาติ และกลุ่มท่านผู้หญิงชนัตถ์ ปิยะอุย
  ซึ่งได้ส่งตัวแทนเข้ามาบริหารงานของกลุ่มมาบุญครองทั้งหมด และบริษัทฯ ได้เข้าไปถือหุ้นใน 3
  บริษัท ดังต่อไปนี้

1.  บริษัท มาบุญครองพืชผล จำกัด ซึ่งดำเนินกิจการเกี่ยวกับการอบพืช โดยถือหุ้นสัดส่วน 99.99%
    ของทุนจดทะเบียน 150 ล้านบาท ในราคาหุ้นละ 723.68 บาท (มูลค่าที่ตราไว้หุ้นละ 1,000
    บาท) คิดเป็นเงินลงทุนทั้งสิ้น 108.54 ล้านบาท เมื่อวันที่ 13 กุมภาพันธ์ 2533

2.  บริษัท มาบุญครองมาร์เก็ตติ้ง จำกัด
    ซึ่งดำเนินการเป็นผู้จัดจำหน่ายข้าวสารบรรจุถุงพลาสติกยี่ห้อ “ข้าวมาบุญครอง”
    โดยถือหุ้นในสัดส่วน 99.88% ของทุนจดทะเบียน 1 ล้านบาท ในราคาหุ้นละ 297.60 บาท
    (มูลค่าที่ตราไว้หุ้นละ 100 บาท) คิดเป็นเงินลงทุนทั้งสิ้น 2.97 ล้านบาท เมื่อวันที่ 13
    กุมภาพันธ์ 2533

3.  บริษัท ศรีราชา ไซโล จำกัด (เดิมชื่อ บริษัท เทพสุดา จำกัด)
    ซึ่งดำเนินธุรกิจด้านคลังสินค้าและรับบริการขนถ่ายสินค้าด้วยสายพานขนาดใหญ่สู่เรือบรรทุกสินค้าในทะเลน้ำลึก
    ตั้งที่อำเภอศรีราชา จังหวัดชลบุรี โดยถือหุ้นสัดส่วน 99.99% ของทุนจดทะเบียน 400
    ล้านบาท เป็นเงินลงทุนทั้งสิ้น 400 ล้านบาท เมื่อวันที่ 27 กรกฎาคม 2533

  ต่อมาได้มีการปรับปรุงโครงสร้างผู้ถือหุ้น โดยให้ บริษัท เอ็ม บี เค จำกัด (มหาชน) (เดิมชื่อ
  บริษัท เอ็ม บี เค พร็อพเพอร์ตี้ส แอนด์ ดีเวลล็อปเมนท์ จำกัด) ซึ่งถือหุ้นโดยกลุ่มบริษัท
  เงินทุนหลักทรัพย์ธนชาติ จำกัด กลุ่มคุณหญิงชนัตถ์ ปิยะอุย และกลุ่มประชาชนรายย่อยทั่วไป
  เป็นผู้ถือหุ้นรายใหญ่ เมื่อวันที่ 31 สิงหาคม 2533 และได้เปลี่ยนชื่อบริษัทเป็น “บริษัท
  ปทุมไรซมิล แอนด์ แกรนารี จำกัด”

  2534 บริษัทฯ ได้เปลี่ยนแปลงนโยบายการขาย
  โดยรับโอนธุรกิจการจำหน่ายข้าวสารบรรจุถุงพลาสติก จากบริษัทในเครือ คือ บริษัท
  มาบุญครองมาร์เก็ตติ้ง จำกัด มาทำการจำหน่ายเอง ตั้งแต่วันที่ 1 กรกฎาคม 2534
  ต่อมาได้ขายหุ้นในบริษัท ศรีราชา ไซโล จำกัด ให้แก่บริษัท เอ็ม บี เค พร็อพเพอร์ตี้ส์ แอนด์
  ดีเวลลอปเมนท์ จำกัด ในราคาเท่ากับเงินลงทุนคือ 400 ล้านบาท เมื่อวันที่ 1 พฤศจิกายน
  2534 เนื่องจากเล็งเห็นว่าธุรกิจด้านคลังสินค้า และขนถ่ายสินค้าไม่สอดคล้องกับธุรกิจการสีข้าว
  และจัดจำหน่ายข้าวสารของบริษัทฯ

  2535-2536 บริษัท มาบุญครองพืชผล จำกัด
  สร้างไซโลเหล็กเพื่อใช้ในการเก็บบรรจุข้าวเปลือกขนาดบรรจุ 10,000 ตัน และในปี 2536
  สร้างบอยเลอร์ขนาด 20 ตัน เพิ่มเติมจากของเดิมที่มีอยู่แล้ว 35 ตัน เพื่อผลิตไฟฟ้าใช้ในบริษัท
  และผลิตขี้เถ้าส่งออก และได้จดทะเบียนเปลี่ยนชื่อบริษัทเป็น บริษัท พีอาร์จี พืชผล จำกัด
  เมื่อวันที่ 8 ธันวาคม 2536

  บริษัท มาบุญครองมาร์เก็ตติ้ง จำกัด ได้จดทะเบียนเปลี่ยนชื่อบริษัทเป็น บริษัท พีอาร์จี
  มาร์เก็ตติ้ง จำกัด เมื่อวันที่ 1 ธันวาคม 2536

  บริษัท ปทุมไรซมิล แอนด์ แกรนารี จำกัด ได้เข้าเป็นบริษัทจดทะเบียนในตลาดหลักทรัพย์ฯ
  เมื่อวันที่ 13 กันยายน 2536 และได้จดทะเบียนแปรสภาพเป็นบริษัทมหาชนจำกัด เมื่อวันที่ 30
  ธันวาคม 2536

  2538 บริษัท ปทุมไรซมิล แอนด์ แกรนารี จำกัด (มหาชน)
  ได้รับการอนุมัติจากสำนักงานคณะกรรมการส่งเสริมการลงทุนในโครงการคัดคุณภาพข้าวสาร
  มูลค่าประมาณ 166 ล้านบาท โดยมีกำลังการผลิตประมาณ 100,000 ตันต่อปี

  2539 - 2540 บริษัท ปทุมไรซมิล แอนด์ แกรนารี จำกัด (มหาชน) ได้ซื้อที่ดินที่อำเภอสีคิ้ว
  จังหวัดนครราชสีมา เป็นจำนวนประมาณ 286 ไร่ และได้เริ่มก่อสร้างอาคารต่าง ๆ
  เพื่อใช้งานในโครงการคัดคุณภาพข้าวสาร และปี 2540 ได้จดทะเบียนก่อตั้งบริษัท ราชสีมาไรซ์
  จำกัด ถือหุ้นโดยบริษัท ปทุมไรซมิล แอนด์ แกรนารี จำกัด (มหาชน) 99.99%
  เพื่อรับโอนกิจการคัดคุณภาพข้าวสารจากบริษัท ปทุมไรซมิล แอนด์ แกรนารี จำกัด (มหาชน)
  ตามบัตรส่งเสริมเลขที่ 1625/2538 ลงวันที่ 17 สิงหาคม 2538
  ทั้งนี้ได้เริ่มเปิดดำเนินการผลิตและจำหน่ายสินค้าตั้งแต่วันที่ 2 มิถุนายน 2540

  2541 บริษัท สุรนารี ไซโล จำกัด ถือหุ้นโดยบริษัท พีอาร์จี พืชผล จำกัด
  ซึ่งเป็นบริษัทย่อยของบริษัท ปทุมไรซมิล แอนด์ แกรนารี จำกัด (มหาชน) 99.99%
  ได้รับการอนุมัติจากสำนักงานคณะกรรมการส่งเสริมการลงทุนในกิจการอบพืชและไซโลประเภท
  1.22

  บริษัท สีมาแพค จำกัด ถือหุ้นโดยบริษัท ปทุมไรซมิล แอนด์ แกรนารี จำกัด (มหาชน) 50%
  ได้รับการอนุมัติจากสำนักงานคณะกรรมการส่งเสริมการลงทุนในกิจการผลิตถุงพลาสติกประเภท
  6.12 เพื่อเป็นผู้ผลิตถุงข้าวให้กับกลุ่มบริษัท ปทุมไรซมิล แอนด์ แกรนารี จำกัด (มหาชน)
  โดยเริ่มเปิดดำเนินการผลิตและจำหน่ายสินค้าตั้งแต่วันที่ 1 กันยายน 2541

  2542 คณะกรรมการของบริษัท ปทุมไรซมิล แอนด์ แกรนารี จำกัด (มหาชน
  ได้อนุมัติให้สร้างโรงงงานผลิตแป้งข้าวเจ้าขึ้นบนที่ดินของบริษัทฯ ที่อำเภอสีคิ้ว
  จังหวัดนครราชสีมา ในวงเงินงบประมาณ 90 ล้านบาท
  โรงงานผลิตแป้งข้าวเจ้านี้จะใช้วัตถุดิบคือปลายข้าว จากโรงสีข้าวของบริษัทเอง

  2543 คณะกรรมการของบริษัทฯ
  ได้อนุมัติโครงการปรับปรุงโรงไฟฟ้าขนาดเล็กที่มีอยู่เดิมให้ทันสมัยและมีประสิทธิภาพมากยิ่งขึ้น
  เพื่อที่นอกจากจะผลิตไฟฟ้าและไอน้ำเพื่อใช้เองแล้วยังสามารถขายไฟฟ้าที่เหลือใช้ให้แก่การไฟฟ้าฝ่ายผลิตแห่งประเทศไทยได้อีกด้วย
  โครงการนี้มูลค่าประมาณ 265 ล้านบาท โดยเริ่มเปิดดำเนินการผลิตและจำหน่ายไฟฟ้าตั้งแต่วันที่
  13 ธันวาคม 2545 และบริษัท ปทุมไรซมิล แอนด์ แกรนารี จำกัด (มหาชน) ได้รับ
  ISO9002:1994 เมื่อวันที่ 9 พฤศจิกายน 2543

  2544 บริษัท ปทุมไรซมิล แอนด์ แกรนารี จำกัด (มหาชน) ได้ใบรับรอง HALAL เมื่อวันที่ 20
  กรกฎาคม 2544 และได้ใบรับรอง GMP และ HACCP เมื่อวันที่ 25 กรกฎาคม 2544
  ส่วนของโรงผลิตแป้ง ได้รับ ISO 9002 : 1994 เมื่อวันที่ 8 ตุลาคม 2544 ใบรับรอง HALAL
  เมื่อวันที่ 22 มิถุนายน 2544 และใบรับรอง GMP และ HACCP เมื่อวันที่ 1 มีนาคม 2545

  บริษัท ราชสีมาไรซ์ จำกัด ได้รับ ISO 9002 : 1994 เมื่อวันที่ 15 กุมภาพันธ์ 2544
  ใบรับรอง HALAL เมื่อวันที่ 22 มิถุนายน 2544 และใบรับรอง GMP และ HACCP เมื่อวันที่ 23
  กรกฎาคม 2544

  บริษัท สีมาแพค จำกัด ได้รับ ISO 9002 : 1994 เมื่อวันที่ 6 มิถุนายน 2544

  2545 บริษัท ปทุมไรซมิล แอนด์ แกรนารี จำกัด (มหาชน)
  ได้ลงทุนโฆษณาโดยมีค่าใช้จ่ายประมาณ 27 ล้านบาท
  เพื่อตอกย้ำให้ผู้บริโภคนึกถึงข้าวมาบุญครองเป็นอันดับแรก เมื่อต้องการซื้อข้าวถุง
  นอกจากนี้ทางบริษัทฯ ได้ปรับเปลี่ยนกลยุทธ์ในการขยายส่วนแบ่งการตลาด
  โดยได้ปรับปรุงคุณภาพข้าวถุงหอมมะลิให้มีคุณภาพที่ดีกว่าคู่แข่ง
  โดยได้เปลี่ยนเกรดข้าวถุงหอมมะลิ(เขียว) จากคุณภาพข้าว 5% เป็นข้าว 100 % ชั้น 2
  และเปลี่ยนเกรดข้าวถุงหอมมะลิ(ทอง) จากคุณภาพ 100% ชั้น 2 เป็นข้าว 100 % ชั้น 1
  การเปลี่ยนแปลงคุณภาพข้าวให้ดีขึ้นนี้ ทางบริษัทฯ
  หวังผลในระยะยาวว่าผู้บริโภคจะพอใจในคุณภาพของสินค้ามากกว่าเดิม
  และมีใจผูกพันกับสินค้าตลอดไป

  2546 บริษัท ปทุมไรซมิล แอนด์ แกรนารี จำกัด (มหาชน)
  ได้หยุดการผลิตข้าวสารบรรจุถุงของบริษัท ราชสีมาไรซ์ จำกัด เพื่อลดค่าขนส่ง, ค่าไฟฟ้า,
  และค่าดำเนินการต่าง ๆ โดยได้ทำการหยุดผลิตตั้งแต่เดือนสิงหาคม 2545
  โดยทำการผลิตที่โรงงานปทุมธานีแทนเพียงแห่งเดียว และจัดทำโครงการร่วมใจจาก
  มีวัตถุประสงค์เพื่อให้พนักงานลาออกจากงานด้วยความสมัครใจ
  โดยได้รับผลประโยชน์ที่เหมาะสมเป็นที่พอใจทั้ง 2 ฝ่าย
  เมื่อสิ้นสุดโครงการมีพนักงานลาออกไปทั้งสิ้น 156 คน บริษัทฯ
  คาดว่าจะประหยัดค่าใช้จ่ายด้านบุคลากรและคุ้มกับค่าใช้จ่ายในการนี้ภายใน 3 ปี

  2547 บริษัท พีอาร์จี พืชผล จำกัด (ถือหุ้นโดยบริษัท ปทุมไรซมิล แอนด์ แกรนารี จำกัด
  (มหาชน) 99.99%) ได้ดำเนินการผลิตไฟฟ้าโดยใช้เชื้อเพลิงจากแกลบ
  เพื่อขายให้แก่การไฟฟ้าฝ่ายผลิตแห่งประเทศไทย ตั้งแต่วันที่ 13 ธันวาคม 2545 เป็นต้นมา
  ได้ประสบปัญหาการจัดเก็บแกลบเพื่อเป็นเชื้อเพลิง เนื่องจากพื้นที่การจัดเก็บมีน้อย
  ดังนั้นในปีนี้ทางบริษัทได้จัดทำลานเก็บแกลบเพิ่มเติมจากเดิมที่เคยเก็บแกลบได้เพียง 200 ตัน
  เป็นเก็บได้ 5,000 ตัน ทำให้ความเสี่ยงจากการขาดแกลบมีน้อยลง
  และโรงไฟฟ้าสามารถผลิตกระแสไฟฟ้าขายได้อย่างสม่ำเสมอขึ้น
  นอกจากนี้การที่มีเนื้อที่จัดเก็บแกลบเพิ่มขึ้นยังจะช่วยให้บริษัทสามารถซื้อแกลบในช่วงที่ราคาถูกมาเก็บตุนได้มากขึ้น
  ทำให้บริษัทลดค่าใช้จ่ายเรื่องแกลบได้มาก

  กลุ่มบริษัท ปทุมไรซมิล แอนด์ แกรนารี จำกัด (มหาชน)
  ได้ดำเนินการเลิกบริษัทในเครือสองบริษัท คือ บริษัท พีอาร์จี มาร์เก็ตติ้ง จำกัด และบริษัท
  สุรนารี ไซโล จำกัด เนื่องจากทั้งสองบริษัทไม่ได้ดำเนินกิจการใด ๆ มาหลายปี
  แต่ยังคงมีค่าใช้จ่ายด้านค่าสอบบัญชีอยู่ซึ่งไม่มีประโยชน์ต่อการดำรงอยู่ต่อไป
  ดังนั้นจึงได้เลิกบริษัทในงวดปีบัญชีนี้

  2548 กรมการค้าภายใน กระทรวงพาณิชย์ ได้มอบโล่รางวัลให้กับบริษัท ปทุมไรซมิล แอนด์
  แกรนารี จำกัด (มหาชน) ผู้ผลิตข้าวสารหอมมะลิ ตรามาบุญครอง (สีแดง) และตราจัสมินโกลด์
  ซึ่งเป็นรางวัลการผลิตข้าวสารหอมมะลิบรรจุถุงที่มีคุณภาพได้มาตรฐานสม่ำเสมอ
  โดยพิจารณาจากผลการตรวจสอบคุณภาพข้าวหอมมะลิบรรจุถุงที่มีเครื่องหมายรับรองมาตรฐานรูปมือพนมของกรมการค้าภายใน
  ประจำปี 2548 จัดโดยกรมการค้าภายในร่วมกับสมาคมผู้ประกอบการข้าวถุงไทย เมื่อวันศุกร์ที่ 6
  พฤษภาคม 2548

  2549 บริษัทฯ
  ได้เปลี่ยนระบบการดำเนินงานให้สอดคล้องกับนโยบายและวิสัยทัศน์ของบริษัทประจำปี 2549 คือ
  “ปีแห่งประสิทธิภาพ และประสิทธิผลการทำงาน เพื่อรองรับการเติบโตของธุรกิจ”
  และวิสัยทัศน์ของบริษัทฯ “ผู้นำธุรกิจอุตสาหกรรมเกษตรแปรรูปครบวงจรจากข้าว
  และจัดจำหน่ายข้าวบรรจุถุงพร้อมผลิตภัณฑ์แปรรูปทุกชนิดจากข้าว
  โดยใช้เครือข่ายความสัมพันธ์แบบผลประโยชน์ร่วมพันธมิตรธุรกิจในการขยายตัวสำหรับธุรกิจต่าง
  ๆ ที่ต่อเนื่องและเกี่ยวข้องเพื่อประโยชน์ของผู้บริโภค” ดังนั้น บริษัทฯ
  จึงได้เปลี่ยนแปลงระบบการดำเนินงานใหม่ให้มีความชัดเจนในการดำเนินธุรกิจ โดยแบ่งเป็น 8
  กลุ่มธุรกิจต่างๆ ดังนี้ กลุ่มธุรกิจโรงสี กลุ่มธุรกิจข้าวถุง กลุ่มธุรกิจน้ำมันรำและรำสกัด
  กลุ่มธุรกิจไฟฟ้าและขี้เถ้า กลุ่มธุรกิจโลจิสติกส์ กลุ่มธุรกิจแป้งข้าว กลุ่มธุรกิจส่งออก
  และกลุ่มธุรกิจบรรจุภัณฑ์ โดยทั้ง 8 กลุ่มธุรกิจอยู่ภายใต้การดำเนินงานของกลุ่มบริษัท ปทุมไรซมิล
  แอนด์ แกรนารี จำกัด (มหาชน)

  และนอกจากนี้บริษัท ปทุมไรซมิล แอนด์ แกรนารี จำกัด (มหาชน)
  เพิ่มผลิตภัณฑ์แป้งที่ทำจากข้าวต่าง ๆ ได้แก่ แป้งข้าวหอมมะลิ แป้งข้าวเหนียว แป้งข้าวเจ้า ตรา
  “มาบุญครอง” และแป้งชุบทอดกรอบ ตรา “มาบุญครอง”
  รวมถึงเพิ่มผลิตภัณฑ์ข้าวสารหอมมะลิที่เพิ่มคุณค่าจากธรรมชาติ ด้วยผักและธัญพืชต่าง ๆ ในตรา
  “ข้าวมาบุญครอง พลัส”

  2550 บริษัทฯ
  ได้มีการเปลี่ยนแปลงด้านการดำเนินงานให้สอดคล้องกับนโยบายในการเพิ่มประสิทธิภาพ
  และประสิทธิผลการทำงานโดยได้ดำเนินการปรับปรุงประสิทธิภาพต่าง ๆ ในแต่ละธุรกิจดังนี้คือ

1.  ธุรกิจโรงสี ได้ดำเนินการหาแหล่งวัตถุดิบใหม่ ในภาคใต้สำหรับรองรับการทำงาน
    และมีการปรับปรุงสายการผลิตในการสีข้าวหอมปทุมธานี และ ข้าวกล้อง
    รวมทั้งพัฒนาการสีให้มีผลผลิตที่ดีขึ้นด้วยการลดอุณหภูมิระหว่างการสี

2.  ธุรกิจข้าวถุง ได้ดำเนินการเพิ่มผลผลิตและปรับปรุงประสิทธิภาพการคัดและปรับปรุงคุณภาพข้าว
    โดยได้ลงทุนเพิ่มในการซื้อเครื่องคัดและปรับปรุงคุณภาพรุ่นใหม่
    เพื่อลดต้นทุนการสูญเสียและเพิ่มคุณภาพและผลผลิต
    และลงทุนซื้อเครื่องบรรจุขนาดเล็กแบบอัตโนมัติในการลดค่าแรงงาน

3.  ธุรกิจบรรจุภัณฑ์ ได้ลงทุนซื้อเครื่องพิมพ์กราเวียร์ชนิด 8 สี เครื่องทำซอง
    และเครื่องกรอและตัด
    เพื่อรองรับการผลิตตามความหลากหลายของบรรจุภัณฑ์ในตลาดที่ลูกค้าต้องการ

4.  ธุรกิจไฟฟ้าได้ดำเนินการเปลี่ยนแปลงการคิดค่าไฟฟ้าจากระบบ TOD (Time of Demand)
    มาเป็น TOU (Time of Use) ทำให้มีการลดต้นทุนค่าดีมานด์เดิม
    และเพื่อสรองรับการขายไฟฟ้าในอัตราใหม่ในเดือนธันวาคม 2550
    ทั้งยังได้ศึกษาถึงแหล่งพลังงานชนิดอื่น ๆ ในการรองรับการแข่งขันสำหรับอนาคต

   ในปี 2551 นี้
  บริษัทได้รับรางวัลอันดับหนึ่งจากสำนักงานนวัตกรรมแห่งชาติในสาขาธุรกิจนวัตกรรมดีเด่นประจำปีสำหรับผลิตภัณฑ์ข้าวกล้องงอกหอมมะลิเสริมสุขภาพ
  (GABARice) ซึ่งบริษัทมีโครงการวิจัยร่วมกับบริษัท ธวัชชัย อินเตอร์ไรซ์ จำกัด
  โดยได้รับทุนส่งเสริมจากสำนักงานนวัตกรรมแห่งชาติและเพื่อให้เกิดประโยชน์ถาวรบริษัทจึงได้จัดตั้งบริษัทย่อยร่วมกับพันธมิตรทางธุรกิจชื่อว่า
  บริษัท อินโนฟู้ด (ไทยแลนด์) จำกัด
  เพื่อผลิตและจำหน่ายผลิตภัณฑ์ดังกล่าวทั้งในประเทศและต่างประเทศเพิ่มเติมภายใต้ตราสินค้า
  “มาบุญครอง พลัส”

  นอกจากนี้ในส่วนของธุรกิจอื่น ๆ บริษัทฯ ยังได้ศึกษาความเป็นไปได้การเพิ่มมูลค่าของสินค้าหลัก
  และสินค้าพลอยได้ เช่น
  การเพิ่มมูลค่าน้ำมันรำดิบให้เป็นน้ำมันรำข้าวสำเร็จรูปเพื่อประกอบอาหาร
  การนำเอาขี้เถ้าจากการผลิตไฟฟ้าไปผลิตสารสังเคราะห์ Zeolite เพื่อใช้ในอุตสาหกรรมต่าง
  ๆ รวมถึงศึกษาความเป็นไปได้ในการย้ายฐานการผลิตไปที่นครราชสีมา
  เพื่อเป็นศูนย์กลางการผลิตทำให้ต้นทุนการผลิตลดลงและเพิ่มประสิทธิภาพในการบริหารจัดการ

   ในปี 2552 บริษัทฯ ได้มีการเปลี่ยนแปลงการถือหุ้นในบริษัท อินโนฟู้ด (ไทยแลนด์) จำกัด
  จากเดิมบริษัทฯ ถือหุ้น 49.96% ลดลงเป็น 37.5% และกลุ่มบริษัท ธวัชชัย อินเตอร์ไรซ์ จำกัด
  ถือหุ้น 37.5%โดยมีบริษัท ร่วมทุนสตางค์ จำกัด เข้ามาถือหุ้น 25%

   ในปี 2553
  ราคาผลิตภัณฑ์พลอยได้ประเภทแกลบที่บริษัทใช้เป็นวัตถุดิบเพื่อการผลิตไฟฟ้าให้แก่การไฟฟ้าฝ่ายผลิตและภูมิภาคได้มีราคาสูงขึ้นอย่างต่อเนื่องจนไม่คุ้มทุนที่จะผลิตกระแสไฟฟ้าได้
  บริษัทจึงตัดสินใจหยุดการผลิตกระแสไฟฟ้าตั้งแต่เดือนสิงหาคม 2553 จนปัจจุบันนี้
  และจากการที่หยุดการผลิตกระแสไฟฟ้า เป็นเหตุให้ไม่มีไอน้ำในการผลิตน้ำมันรำ
  แต่เนื่องจากธุรกิจการผลิตน้ำมันรำนั้น บริษัทได้มีแผนรองรับตั้งแต่ต้นเพื่อย้ายฐานการผลิตอยู่แล้ว
  จึงได้เลื่อนแผนการย้ายให้เร็วขึ้นจากที่วางแผนไว้ในเดือนธันวาคม 2553
  มาทำในช่วงเวลาเดียวกันกับการหยุดผลิตกระแสไฟฟ้า

   ในปี 2554 บริษัทได้ยกเลิกสัญญาซื้อขายไฟฟ้าฝ่ายผลิตแห่งประเทศไทย โดยมีผลตั้งแต่วันที่ 1
  เมษายน 2554 เป็นต้นไป และจากการที่หยุดการผลิตกระแสไฟฟ้า
  เป็นเหตุให้ไม่มีไอน้ำในการผลิตน้ำมันรำ ซึ่งในที่สุดทางบริษัทฯ ได้หยุดผลิตน้ำมันรำ
  และได้ขายโรงสกัดน้ำมันรำให้แก่ ผู้สนใจไปในเดือนมิถุนายน 2554

  ธุรกิจโรงสี ได้มีการหยุดผลิตในเดือนกรกฎาคม 2554 ธุรกิจข้าวสารบรรจุถุง
  ได้ย้ายการผลิตและการปรับปรุงคุณภาพข้าวสารบรรจุถุงทุกขนาด ทั้ง
  ภายในประเทศและต่างประเทศทั้งหมดไปผลิตที่จังหวัดนครราชสีมา ธุรกิจแป้งข้าว
  ได้หยุดการผลิตแป้งผสมเพื่อส่งออกต่างประเทศ เนื่องจากไม่คุ้มต้นทุน
  ธุรกิจโรงสกัดน้ำมันรำข้าวได้ขายโรงสกัดน้ำมันรำข้าวที่ปทุมธานี พร้อมทั้งให้เช่าพื้นที่แก่
  บุคคลภายนอกเพื่อนำไปทำธุรกิจสกัดน้ำมันเมล็ดปาล์ม

  การเปลี่ยนแปลงที่สำคัญของกิจการในช่วงครึ่งหลังปี 2554 ที่ผ่านมา

  บริษัทฯ ได้มีการเปลี่ยนแปลงการดำเนินงาน
  หลังจากได้หยุดดำเนินการด้านการผลิตในหลายธุรกิจ โดยหันมา เน้นการทำงานด้านการตลาด
  และการขายเพื่อส่งเสริมภาพลักษณ์สินค้าภายใต้ตราสินค้าข้าว “มาบุญครอง” และ “มาบุญครอง
  พลัส” ทั้งในประเทศและต่างประเทศ สำหรับในช่วง 6 เดือนที่ผ่านมา
  บริษัทได้มีการเปลี่ยนแปลงรูปแบบการการดำเนินงานขาย
  โดยแบ่งออกเป็นการขายภายในประเทศซึ่งเน้นความสำคัญของแต่ละช่องทางให้ชัดเจน และ
  การขายต่างประเทศซึ่งเน้นการแบ่งพื้นที่การขายเป็นแต่ละส่วนของโลก การขายภายในประเทศ
  แบ่งช่องการจำหน่ายเป็น 3 ช่องทาง

1.  ช่องทางค้าปลีกสมัยใหม่ ประกอบด้วยห้างค้าปลีกสมัยใหม่ทั้งหมด ได้แก่ เทสโก้ แม็คโคร บิ๊กซี
    ท้อปส์ แม็กซ์แวลู ฯลฯ

2.  ช่องทางค้าส่งและค้าปลีกทั่วไป ประกอบด้วยร้านค้าส่ง และร้านโชห่วย ทั่วประเทศ

3.  ช่องทางบริการด้านขายตรง ประกอบด้วย โรงแรม โรงพยาบาล ร้านอาหาร
    โรงงานอุตสาหกรรม ฯลฯ

  นอกจากนี้บริษัทจัดตั้งศูนย์กระจายสินค้าเพิ่ม 2 แห่ง ที่จังหวัดสุราษฎร์ธานี และสงขลา
  เพื่อเพิ่มการกระจายสินค้าให้ครอบคลุมมากยิ่งขึ้น การขายต่างประเทศ แบ่งพื้นที่การขายเป็น 4
  ส่วน

1.  ยุโรป และอเมริกา

2.  เอเชีย และประเทศแถบตะวันออกกลาง

3.  แอฟริกา

4.  ออสเตรเลีย นิวซีแลนด์ และหมู่เกาะด้านแปซิฟิก

และตามที่บริษัทฯ มีแผนที่จะพัฒนาที่ดินในเขตพื้นที่ปทุมธานีให้มีมูลค่าเพิ่ม
ดังนั้นจึงได้มีการจำหน่ายอาคารไซโลคอนกรีต ไซโลเหล็ก และโรงบรรจุขี้เถ้าและสิ่งปลูกสร้าง
เพื่อรื้อถอนและเตรียมใช้ประโยชน์จากที่ดินในอนาคต ส่วนในช่วงระหว่างการรื้อถอนนั้น บริษัทฯ
ได้ดำเนินการให้เช่าอาคารคลังสินค้า ท่าเรือ เครื่องชั่งน้ำหนักรถ และอาคารสำนักงาน
ในส่วนที่ไม่ได้ใช้งานเพื่อก่อให้เกิดรายได้อีกทางหนึ่ง บริษัทฯ
จะยังคงความต่อเนื่องในการพัฒนางานในด้านต่าง ๆ
เพื่อรองรับการเติบโตที่ยั่งยืนสำหรับธุรกิจต่อไปอย่างไม่หยุดยั้ง
และจะพยายามสร้างมูลค่าเพิ่มทางธุรกิจทุกชนิดที่มีเพื่อประโยชน์ต่อทั้งท่านผู้ถือหุ้นและสังคมสืบไป

3.2 ภาพรวมการประกอบธุรกิจของบริษัท บริษัทย่อย และบริษัทร่วม

ดำเนินธุรกิจมาตั้งแต่ปี 2524 โดยบริษัท ปทุมไรซมิล แอนด์ แกรนารี จำกัด (มหาชน)
ชื่อย่อหลักทรัพย์ PRG (ชื่อเดิม บริษัท มาบุญครอง ไรซมิล จำกัด)
ดำเนินธุรกิจผลิตและจำหน่ายข้าวสารทั้งภายในประเทศและเพื่อการส่งออก เมื่อปี 2533
ได้มีการปรับปรุงโครงสร้างการถือหุ้น โดยมี บริษัท เอ็มบีเค จำกัด (มหาชน) ชื่อย่อหลักทรัพย์
MBK เป็นผู้ถือหุ้นรายใหญ่ และได้เปลี่ยนชื่อบริษัทเป็น บริษัท ปทุมไรซมิล แอนด์ แกรนารี จำกัด
(มหาชน) ซึ่งต่อมาได้รับอนุมัติให้เป็นหลักทรัพย์จดทะเบียนในตลาดหลักทรัพย์แห่งประเทศไทย เมื่อปี
2536

 การประกอบธุรกิจของแต่ละสายผลิตภัณฑ์

ประเภทกิจการและลักษณะการดำเนินงาน

บริษัท ปทุมไรซมิล แอนด์ แกรนารี จำกัด (มหาชน)

ผลิตภัณฑ์หลักของบริษัทคือข้าวสารบรรจุถุงพลาสติกขนาด 2 กิโลกรัม, 5 กิโลกรัม, 15 กิโลกรัม,
48 และ 49 กิโลกรัม ภายใต้เครื่องหมายการค้า “ข้าวมาบุญครอง” “มาบุญครอง พลัส” และ
“ข้าวจัสมินโกลด์” โดยเฉพาะข้าวถุงยี่ห้อ “มาบุญครอง” ซึ่งมียอดขายประมาณร้อยละ 55
ของรายได้ทั้งหมด ประกอบไปด้วย - ข้าวหอมมะลิ 10% ที่มีข้าวหอมมะลิเต็มเมล็ด 90%
และข้าวหอมมะลิหัก 10% ขนาดบรรจุ 5, 15, 48 และ 49 กก.

- ข้าวหอมทิพย์ เป็นข้าวหอมมะลิ 100% จำนวน 70% กับข้าวขาว 100% จำนวน 30% ขนาดบรรจุ
ข้าวหอมทิพย์(เหลือง) 5 กก. ข้าวหอมทิพย์(ชมพู) 5 กก. และข้าวหอมทิพย์(กระสอบส้ม) ขนาด
15, 48 และ 49 กก. - ข้าวหอมปทุม 100% เป็นข้าวหอมที่พัฒนาสายพันธุ์จากข้าวหอมมะลิ
ขนาดบรรจุ ข้าวหอมปทุม(ส้ม) 5 กก. และข้าวหอมปทุม(เขียว) 5 กก. - ข้าวขาว 100% (ฟ้า)
ขนาด 5 กก. และข้าวรวงแก้ว (น้ำเงิน) ขนาด 5 กก. - ข้าวเสาไห้ 100% เป็นข้าวเสาไห้
100% (กระสอบน้ำเงิน) ขนาดบรรจุ 15, 48 และ 49 กก. - ข้าวขาว 15%(น้ำตาล) ขนาด 5
กก. และข้าวรวงทิพย์(ม่วง) ขนาด 5 กก. - ข้าวหอมมะลิ 100% จัสมินโกลด์
เป็นข้าวหอมมะลิคุณภาพดีพิเศษบรรจุในถุงสุญญากาศ ขนาดบรรจุ 2 กก. - ข้าวกล้องหอมนพคุณ
เป็นข้าวกล้องหอมมะลิ 100% บรรจุในถุงสุญญากาศ ขนาดบรรจุ 2 กก. - ข้าวมาบุญครองพลัส
เป็นข้าวหอมมะลิไทยโดยเพิ่มคุณค่าจากผัก และธัญพืช ปราศจากสารปรุงแต่งเพื่อสุขภาพ โดยมี 4
ชนิด ดังนี 1. ข้าวธัญพืช ประกอบด้วยเมล็ดทานตะวัน งาดำ และฟักทอง ขนาดบรรจุ 450 กรัม
2. ข้าวกระเทียมเห็ดหอม ประกอบด้วยกระเทียม เห็ดหอม และแครอท ขนาดบรรจุ 450 กรัม 3.
ข้าวห้าสี ประกอบด้วยข้าวโพด แครอท เผือก และถั่วลันเตา ขนาดบรรจุ 450 กรัม 4.
ข้าวกล้องงอก นูทรา กาบาไรซ์ เป็นข้าวกล้องหอมมะลิ 100%
ผ่านกระบวนการทางธรรมชาติเพื่อให้ได้สารอาหารมากขึ้น ทั้งใยอาหาร วิตามิน แมกนีเซียม
และสารต้านอนุมูลอิสระ ได้แก่ สารกาบาที่ให้ปริมาณสูงมากกว่าข้าวกล้องปกติ 30 เท่า
ซึ่งมีประโยชน์ต่อร่างกาย ช่วยป้องกันการเกิดโรค อาทิ โรคมะเร็ง เบาหวาน อัลไซเมอร์
ลดการตึงเครียดรู้สึกผ่อนคลาย ขนาดบรรจุ 450 กรัม - ข้าวหอมมะลิ 100% (ถุงแดง)
เป็นข้าวหอมมะลิ 100 ข้าวใหม่ต้นฤดู
(เป็นข้าวที่ได้รับโล่รางวัลการผลิตข้าวสารหอมมะลิบรรจุถุงที่มีคุณภาพสม่ำเสมอต่อเนื่องกัน 5 ปี
จึงทำให้บริษัทได้รับการรับรองคุณภาพมาตรฐานดีพิเศษ (*) (รูปพนมมือติดดาว เป็นรายแรก
และรายเดียวจากกรมการค้าภายใน กระทรวงพาณิชย์ จึงมั่นใจได้ว่าข้าวหอมมะลิมาบุญครองทุกถุง
มีคุณภาพมาตรฐานสม่ำเสมอ) ขนาดบรรจุ 5, 15 กก. - ข้าวหอมมะลิ 100% (ถุงเขียว)
เป็นข้าวหอมมะลิเก่า 100% ขนาดบรรจุ 5, 15, 45 และ 49 กก. - ข้าวหอมมะลิ 5%
ที่มีข้าวหอมมะลิเต็มเมล็ด 95% และข้าวหอมมะลิหัก 5% ขนาดบรรจุ 5 กก.

ผลิตภัณฑ์พลอยได้ คือ ปลายข้าว - ปลายข้าวมาจากเมล็ดข้าวหักที่เกิดจากการปรับปรุงคุณภาพข้าว
ส่วนใหญ่จะผสมสำหรับข้าวสาร ส่งออกเพื่อนำไปผสมให้ได้คุณภาพข้าวตามที่ต้องการ
นอกจากนี้ปลายที่เป็นประเภทปลายเล็กจะ ขายให้กับผู้ผลิตอาหารสัตว์เพื่อนำไปทำอาหารสัตว์

บริษัท พีอาร์จี พืชผล จำกัด (ถือหุ้นโดยบริษัท ปทุมไรซมิล แอนด์ แกรนารี จำกัด (มหาชน)
99.99%)

บริษัทฯ ดำเนินกิจการด้านไซโลและโกดังเพื่อเก็บสินค้าเกษตร ทั้งนี้จะได้ให้บริการแก่บริษัท
ปทุมไรซมิล แอนด์ แกรนารี จำกัด (มหาชน) และบริษัทอื่นๆ ทั่วไป
โดยให้เช่าสิ่งปลูกสร้างและทรัพย์สินทุกประเภท (ซึ่งตั้งอยู่ในบริเวณใกล้เคียงกับสถานที่ตั้งบริษัท
ปทุมไรซมิล แอนด์ แกรนารี จำกัด (มหาชน)) เช่น ที่ดิน ไซโล คลังสินค้า ด่านชั่งและท่าเรือ
บริษัทฯ ให้บริการโดยให้ทำสัญญาเช่าเป็นปีต่อปี และกำหนดอัตราค่าบริการตามปริมาณการเก็บรักษา

บริษัท ราชสีมาไรซ์ จำกัด (ถือหุ้นโดยบริษัท พีอาร์จี พืชผล จำกัด 99.99%)

บริษัทฯ เปิดดำเนินการเมื่อวันที่ 2 มิถุนายน 2540
โดยได้รับอนุมัติจากสำนักงานคณะกรรมการส่งเสริมการลงทุน
เพื่อรับโอนกิจการคัดคุณภาพข้าวสารจาก บริษัท ปทุมไรซมิล แอนด์ แกรนารี จำกัด (มหาชน)
เป็นผู้ผลิตและจำหน่ายข้าวสารบรรจุถุงขนาด 2 กิโลกรัม และ 5 กิโลกรัม
เพื่อตลาดภายในประเทศ ภายใต้เครื่องหมายการค้า “ข้าวมาบุญครอง”

บริษัทฯ ได้ขอเลิกการส่งเสริมการลงทุน โดยได้รับการอนุมัติเมื่อวันที่ 24 กุมภาพันธ์ 2549
และได้ให้โรงงานผลิตข้าวถุงอื่นเช่าเป็นระยะเวลา 1 ปี แต่ปัจจุบันบริษัทฯ ได้ให้ บริษัท
ปทุมไรซมิล แอนด์ แกรนารี จำกัด (มหาชน)
เป็นผู้เช่าและดำเนินการคัดและปรับปรุงคุณภาพข้าวสาร เพื่อบรรจุถุงสำหรับตลาดทั้งภายในประเทศ
และต่างประเทศ

บริษัท สีมาแพค จำกัด (ถือหุ้นโดยบริษัท พีอาร์จี พืชผล จำกัด 49.99%)

บริษัทฯ ได้รับอนุมัติจากสำนักงานคณะกรรมการส่งเสริมการลงทุน เมื่อวันที่ 27 สิงหาคม 2540
มีมติอนุมัติให้การส่งเสริมในประเภท 6.12 การผลิตผลิตภัณฑ์พลาสติก หรือเคลือบด้วยพลาสติก
และเมื่อวันที่ 22 พฤศจิกายน 2549 บริษัทฯ
ได้รับอนุมัติจากสำนักงานคณะกรรมการส่งเสริมการลงทุนมีมติให้การส่งเสริมการลงทุนในกิจการ
ผลิตสิ่งพิมพ์จากฟิล์มพลาสติกประเภท 6.14 กิจการผลิตสิ่งพิมพ์ บริษัทฯ
เป็นผู้ผลิตและจำหน่ายถุงข้าวสารและถุงขี้เถ้าแกลบให้แก่กลุ่มบริษัท ปทุมไรซมิล แอนด์ แกรนารี
จำกัด (มหาชน)

บริษัทฯ ได้มีการพัฒนาทางด้านธุรกิจบรรจุภัณฑ์ โดยมีการลงทุนซื้อเครื่องพิมพ์กราเวียร์ชนิด 8 สี
เครื่องทำซอง และเครื่องกรอและตัด
เพื่อรองรับการผลิตตามความหลากหลายของบรรจุภัณฑ์ในตลาดที่ลูกค้าต้องการ

บริษัท อินโนฟู้ด (ไทยแลนด์) จำกัด (ถือหุ้นโดยบริษัท ปทุมไรซมิล แอนด์ แกรนารี จำกัด
(มหาชน) 37.50%)

บริษัทฯ ดำเนินธุรกิจผลิตและจำหน่ายข้าวเพื่อสุขภาพ
ซึ่งปัจจุบันได้ผลิตและจัดจำหน่ายข้าวกล้องงอกหอมมะลิเสริมสุขภาพกาบาไรซ์ (Nutra GABA
Rice) ผลิตภัณฑ์อาหารเสริมน้ำมันรำข้าวและจมูกข้าวหอมมะลิอินทรีย์ชนิดบรรจุแคปซูล
ภายใต้เครื่องหมายการค้า “มาบุญครอง พลัส” และข้าวเพื่อสุขภาพอื่น ๆ เช่น ข้าวไรซเบอร์รี่
ข้าวสี่สี เป็นต้น

นอกจากนี้ บริษัทฯ ยังอยู่ในระหว่างการผลิต และจำหน่ายสินค้าที่เกี่ยวข้องกับข้าวกล้องงอกหอมมะลิ
โดยแปรรูปเป็นแบบผงชงดื่ม และแบบพร้อมดื่ม ซุปและจ๊ก ซึ่งคาดว่าจะสามารถจัดจำหน่ายได้เร็ว ๆ
นี้

3.3 โครงสร้างรายได้ของบริษัทและบริษัทย่อย

[]

หมายเหตุ PRG = บริษัท ปทุมไรซมิล แอนด์ แกรนารี จำกัด (มหาชน) PRG-G = บริษัท พีอาร์จี
พืชผล จัดกัด (ถือหุ้นโดย บริษัท ปทุมไรซมิล แอนด์ แกรนารี จำกัด (มหาชน) 99.99%) INNO =
บริษัท อินโนฟู้ด (ไทยแลนด์) จำกัด (ถือหุ้นโดย บริษัท ปทุมไรซมิล แอนด์ แกรนารี จำกัด
(มหาชน) 37.50%) RR = บริษัท ราชสีมาไรซ์ จำกัด (ถือหุ้นโดย บริษัท พีอาร์จี พืชผล จำกัด
99.99%) SMP = บริษัท สีมาแพค จำกัด (ถือหุ้นโดย บริษัท พีอาร์จี พืชผล จำกัด 49.99%) ***
น้ำมันรำ, รำสกัด, ขี้เถ้าแกลบ, ไฟฟ้า เป็นกิจการที่ยกเลิกการดำเนินการแล้ว

รายได้จากการจำหน่ายข้าวในระยะเวลา 4 รอบบัญชี

[]

3.4 เป้าหมายการดำเนินธุรกิจ

เป้าหมายการดำเนินธุรกิจที่มุ่งหวังในระยะเวลา 3-5 ปีข้างหน้า

3.4.1 เป้าหมายการตลาดและการขาย

  บริษัท ปทุมไรซมิล แอนด์ แกรนารี จำกัด (มหาชน) ยังมีเป้าหมายจะทำให้ข้าวสารบรรจุถุงตรา
  “ข้าวมาบุญครอง” มียอดขายในประเทศอยู่ในสามอันดับแรกของตลาด ดังนั้นบริษัทฯ
  จึงเน้นสร้างความเข้มแข็งให้กับเครื่องหมายการค้า “ข้าวมาบุญครอง” และ “ข้าวมาบุญครอง
  พลัส” โดยตอกย้ำภาพพจน์ของข้าวที่มีคุณภาพดี ราคายุติธรรม และเป็นข้าวแท้ไม่ปลอมปน
  ตรงตามฉลากที่ระบุชนิดข้าว ทั้งนี้เพื่อให้ผู้บริโภคมีความเชื่อถือความมั่นใจและมีความไว้วางใจใน
  “ข้าวมาบุญครอง” และ “ข้าวมาบุญครอง พลัส”

  ในปีที่ผ่านมาทางบริษัทฯ
  ได้ปรับกลยุทธ์ทางการตลาดโดยเน้นด้านการประชาสัมพันธ์ในเรื่องคุณภาพของสินค้า
  พร้อมทั้งให้ความรู้ด้านคุณภาพแก่ผู้บริโภคในการเลือกซื้อข้าวสารบรรจุถุงให้ตรงตามแต่ละชนิดและประเภทที่มีจำหน่ายในท้องตลาดเพื่อรักษาส่วนแบ่งการตลาด
  โดยปรับปรุงคุณภาพข้าวถุงหอมมะลิ ข้าวหอมปทุมธานี และข้าวขาวให้ดีกว่าคู่แข่ง
  ทั้งยังออกสินค้าที่ตลาดมีความต้องการเพิ่มขึ้นได้แก่ข้าวสารหอมมะลิเกรดที่มีข้าวหัก 5% และ10%
  เพื่อเป็นทางเลือกใหม่ให้แก่ผู้บริโภคที่ไม่ต้องการจ่ายราคาสูงเกินความจำเป็น
  รวมถึงยังเพิ่มช่องทางจำหน่ายของข้าวหอมมะลิผสมข้าวขาว
  บริษัทยังพยายามเพิ่มความพึงพอใจของผู้บริโภคต่อสินค้าของบริษัทฯ
  ในระยะยาวด้วยคุณภาพของผลิตภัณฑ์เพื่อให้ผู้บริโภคเป็นสื่อโฆษณาด้วยการบอกปากต่อปากต่อไป

  บริษัทฯ ได้รับการรับรองมาตรฐานตราสินค้าที่ผู้บริโภคให้ความเชื่อมั่นสูงสุดประจำปี 2553
  สำหรับข้าวสารบรรจุถุงจากการสำรวจความเชื่อมั่นของผู้บริโภคของนิตยสาร Reader’s
  Digest บริษัทจึงได้เพิ่มตราสัญญักษณ์ดังกล่าวลงบนผลิตภัณฑ์ทั้งหมดของบริษัท และบริษัทฯ
  ยังคงรักษาตราสัญลักษณ์รูปมือพนมแบบดีพิเศษ (ติดดาว) จากกรมการค้าภายใน กระทรวงพาณิชย์
  ซึ่งบริษัทเป็นผู้ผลิตรายแรกที่ได้รับตราสัญลักษณ์ดังกล่าว
  และปัจจุบันก็มีเพียงบริษัทรายเดียวเท่านั้นที่ยังคงสามารถรักษาตราสัญญลักษณ์ดังกล่าวไว้ได้
  เนื่องจากบริษัทได้รับรางวัลการผลิตข้าวสารหอมมะลิบรรจุถุงที่มีคุณภาพสม่ำเสมอเป็นเวลา 6
  ปีติดต่อกัน ตั้งแต่เริ่มมีรางวัลดังกล่าว ซึ่งรางวัลที่บริษัทฯ
  ได้รับทั้งหมดถือเป็นการตอกย้ำภาพลักษณ์ที่ดีของข้าวบรรจุถุงตรามาบุญครอง
  และสร้างความเชื่อถือและความมั่นใจแก่ผู้บริโภคได้อีกทางหนึ่งด้วย

3.4.2 เป้าหมายการผลิตและการควบคุมคุณภาพ

  บริษัทฯ มีเป้าหมายที่จะผลิตสินค้าที่มีคุณภาพดีโดยมีต้นทุนที่มีประสิทธิภาพ
  เป้าหมายนี้ได้สะท้อนให้เห็นในการดำเนินการจัดทำระบบบริหารคุณภาพ ISO 9001:2008
  ซึ่งเป็นการทบทวนครั้งสำคัญจากปี 2001โดยได้เปลี่ยนแปลงนโยบายคุณภาพเป็น

  “สร้างจิตสำนึกที่ดีให้แก่พนักงานตลอดจนพัฒนาประสิทธิภาพองค์กรอย่างต่อเนื่องเพื่อ
  สร้างความพึงพอใจให้แก่ลูกค้า” และเพื่อให้นโยบายนี้มีผลสำเร็จในทางปฏิบัติ ทางบริษัทฯ
  จึงมีวัตถุประสงค์คุณภาพรองรับอีกหลายข้อใช้เป็นดัชนีการวัดประสิทธิภาพในการผลิต
  และในการควบคุมคุณภาพของผลิตภัณฑ์ทุกชนิดของบริษัท

  บริษัทฯ ได้ดำเนินการจัดทำระบบ GMP (Good Manufacturing Practice)
  เพื่อเป็นหลักในการประกันคุณภาพด้านความปลอดภัยของอาหาร และระบบ HACCP (Hazard
  Analysis and Critical Control Point) เพื่อเป็นหลักในการควบคุมกระบวนการผลิต
  โดยเน้นจุดที่สำคัญในการควบคุมอันตรายไม่ให้ไปสู่ผู้บริโภค ทั้ง 2
  ระบบได้ผ่านการตรวจประเมินและรับรองโดยบริษัท เอสจีเอส (ประเทศไทย) จำกัด
  ซึ่งโรงบรรจุข้าวถุงของบริษัทฯ เป็นแห่งแรกในประเทศไทยที่ผ่านการรับรองทั้ง 2 ระบบ

  และในปี 2554 นี้ บริษัทฯ ได้ดำเนินการการจัดทำระบบ BRC (British Retail
  Consortium)
  ซึ่งเป็นระบบประกันคุณภาพสำหรับสินค้าที่จะไปจำหน่ายในตลาดค้าปลีกสำหรับประเทศในกลุ่มยุโรป
  และทวีปอเมริกา ว่าเป็นสินค้าที่ได้รับการรับรองทั้งด้านคุณภาพ ความปลอดภัย
  ทั้งยังมีมาตรฐานด้านกฏหมายสำหรับสิ่งแวดล้อม อาชีวอนามัย รวมถึง CSR
  ตั้งแต่แหล่งวัตถุดิบจนกระทั่งถึงมือผู้บริโภค โดยบริษัทฯ ได้ผ่านการตรวจประเมินในระดับเกรด A
  ทั้งสินค้าภายในประเทศและต่างประเทศ และรับรองมาตรฐานโดย บริษัท เอสจีเอส
  (ประเทศไทย) จำกัด โดยได้เพิ่มนโยบายหลักเป็น “กลุ่มบริษัทปทุมไรซมิล แอนด์ แกรนารี
  จำกัด ( มหาชน )ผลิตสินค้าให้ปลอดภัยตามกฎหมาย
  และมีคุณภาพตามมาตรฐานตลอดจนพัฒนาประสิทธิภาพองค์กรอย่างต่อเนื่อง
  เพื่อสร้างความพึงพอใจให้แก่ลูกค้า”

  3.4.3 เป้าหมายการกระจายความเสี่ยงในธุรกิจ

  บริษัทฯ มีเป้าหมายที่จะกระจายความเสี่ยงของธุรกิจที่ทำอยู่ในปัจจุบัน
  แม้ว่าธุรกิจข้าวจะพิสูจน์ในตัวของสินค้าเองแล้วว่า ไม่ว่าเศรษฐกิจของประเทศจะขึ้นหรือลง
  ข้าวก็ยังคงขายได้ เพราะคนไทยทุกคนบริโภคข้าวทุกวัน แต่ธุรกิจข้าวก็มีคู่แข่งเป็นจำนวนมาก
  ดังนั้น ทางบริษัทฯ จึงกำหนดการพัฒนาสายผลิตภัณท์ให้กว้างขึ้น โดยในปีนี้บริษัทฯ
  ได้เพิ่มมูลค่าสินค้าด้วยการออกผลิตภัณฑ์ใหม่คือ
  น้ำมันรำข้าวและจมูกข้าวหอมมะลิอินทรีย์ชนิดแคปซูล โดยใช้ชื่อว่า นูทรา ออริส เท็น
  ภายใต้เครื่องหมายตราสินค้า “มาบุญครอง พลัส”
  รวมถึงมีการขยายกำลังการผลิตของธุรกิจฟิล์มบรรจุภัณฑ์
  และเพิ่มสายการผลิตในการจัดทำซองบรรจุภัณฑ์ชนิดต่างๆ เพิ่มขึ้น
  รวมถึงยังมีแผนการในอนาคตที่จะเพิ่มมูลค่าสินค้าชนิดต่างๆ
  ทั้งสินค้าเดิมและสินค้าใหม่อีกหลายชนิด ทั้งยังมีการศึกษาการลงทุนในธุรกิจอื่นๆ
  ทั้งที่เกี่ยวเนื่องกับธุรกิจเดิมและธุรกิจชนิดใหม่ ๆ อีกด้วย